इसका सबसे जीवन्‍त उदाहरण श्री विभिषण जी हैं । लंका में बुराईयों के बीच रहते हुये उन्होंने भक्‍त शिरोमणी श्री हनुमानजी प्रभु से सुन्‍दरकाण्‍ड में कहा था कि मैं (विभिषण) लंका में ऐसे रहता हूँ जैसे दातों के बीच डर डर के जीभ रहती है । जीभ को सावधानी रखनी होती है कि वह दातों के बीच नहीं आये, नहीं तो कट जायेगी । वैसे ही बुराईयों के बीच रहकर विभिषण जी सावधानी रखते थे कि वे बुराईयों की चपेट में नहीं आये । क्‍या कारण था जो विभिषण जी ऐसा कर पाये । इसका एकमात्र कारण था कि प्रभु भक्ति के कारण उन्‍होंने अपने भीतर के सात्विक तत्‍व को बरकरार रखा था । यही कारण था कि प्रभु ने उन्‍हें शरणागत होने पर तुरंत अपना लिया । प्रभु ने विभिषण जी को कहा कि तुम बुराईयों के बीच भी सात्विक वृत्ति से रहते हो इसलिए मुझे अति प्रिय हो । प्रभु ने विभिषण जी का राज्‍याभिषेक किया और उन्‍हें लंका का राज दे दिया । प्रभु सकुचा रहे थे कि कहीं मैं विभिषण को कम तो नहीं दे रहा हूँ । विभिषण जी के ऊपर रावण द्वारा छोडी शक्ति को प्रभु ने स्‍वयं के ऊपर लिया । भक्ति का सामर्थ्‍य देखें की भक्ति के कारण प्रभु ने भक्त का बाल भी बाका नहीं होने दिया ।